
נולד להורים הולנדיים מסורתיים באמסטרדם שבהולנד.

בשנת 1943, בזמן שהנאצים ביצעו חיפוש של יהודים באמסטרדם, ברח יחד עם אחותו, לפי בקשת הוריו, מהמבנה שהיו בו. בעזרתה של המחתרת ההולנדית שפעלה באותם שנים, הסתתרו בנפרד במקומות שונים בדרום הולנד וכך ניצלו. באותה אקציה נשלחו הוריו למחנה ההשמדה סוביבור ושם נרצחו.

לאחר המלחמה החליט לחיות חיים דתיים. משפחת אייזנמן מהולנד, שניצלה מאימת המלחמה (לאחר שגם היא הסתתרה בזמן המלחמה), לקחה אותו ואת אחותו תחת חסותה. הוא גר אצלם עד שהתחתן. לאחר המלחמה הצליח להשלים את לימודי התיכון ולאחר מכן למד "מדעי החברה משולב" באוניברסיטת אמסטרדם. יחד עם לימודיו למד יהדות והדריך בני נוער. בתחילה הדריך ילדים קטנים ששרדו את השואה האיומה ולאחר מכן יזם והקים את תנועת "הצופים" עבור נוער בוגר יותר, שלא מצא את מקומו בתנועת "בני עקיבא" או בתנועת "הבונים". באותם שנים עבד גם כעיתונאי לשבועון היהודי המקומי וכמורה לעברית.

ב-1952 התחתן ובסוף אותה שנה עלה עם אשתו יוליה לישראל. למעשה נשלח על-ידי HOLLANDSCHE BANK UNIE לישראל אחרי שהוכשר לעבודתו עוד בהיותו בהולנד. במשך השנים בארץ התקדם בתפקידיו. ב-1968 משרדי הבנק ההולנדי נמכרו לבנק דיסקונט.

הוצע לו מספר פעמים לעבוד מטעם שני הבנקים בארצות אחרות, אבל בחר להישאר בארץ, במיוחד כשלקח בחשבון את החינוך של חמשת ילדיו. בבנק דיסקונט המשיך להתקדם וסיים את עבודתו בבנק כמנהל סניף בורסת היהלומים ברמת גן.

נוסף לעבודתו ולהיותו בעל ואב למשפחה, התנדב בארגונים שונים. במשך תקופה ארוכה שימש כגזבר בבית הכנסת הגדול בשכונת יד-אליהו בתל אביב. כמו כן היה בעל קורא והקפיד על כל אות ותו.

באופיו היה אדם שקט, צנוע, אשר ברר את מילותיו בקפידה וחינך את ילדיו על-ידי דוגמה אישית בלתי מתפשרת.

ב-1993 חלה, עבר ניתוח קשה וטיפולים, אבל בז' באלול תשנ"ד (14.8.1994) נפטר בביתו, לפי בקשתו.

יהי זכרו ברוך!
